—

Următoarele categorii de pasageri trebuie să poată beneficia, pentru toate zborurile pe ruta Paris (Orly) — Corsica, de un tarif în valoare de cel mult 91 EUR pentru o călătorie, majorat la 102 EUR în timpul celor zece săptămâni între sfârșitul lunii iunie și începutul lunii septembrie: (i) tinerii (sub 25 de ani); (ii) persoanele în vârstă (peste 60 de ani); (iii) studenții sub 27 de ani; (iv) familiile (cel puțini doi membri ai aceleiași familii care călătoresc împreună); (v) persoanele cu handicap. Pentru cele cinci categorii menționate anterior, transportatorii trebuie să autorizeze accesul nelimitat, până la ultimul loc disponibil, în limita minimă de 50 % din capacitatea zilnică și din capacitatea per direcție pentru fiecare rută. Transportatorul poate să impună, pentru toate categoriile de pasageri, emiterea și plata documentului de transport într-un termen proporțional cu vechimea rezervării, în conformitate cu o grilă care urmează să fie elaborată în colaborare cu Oficiul transporturilor din Corsica. Pasagerii care beneficiază de tariful destinat rezidenților vor trebui incluși în categoria pasagerilor care plătesc tariful complet pentru condițiile de acces la bord. În cazul unei creșteri anormale, imprevizibile și independente de voința transportatorilor a elementelor de costuri, care afectează operarea rutelor aeriene, aceste tarife maxime vor putea fi majorate proporțional cu creșterea constatată. Tarifele maxime modificate astfel vor fi notificate transportatorilor care prestează serviciile și sunt aplicabile în termenul dictat de circumstanțe. În schimb, dacă creșterea costurilor care a dus la majorările tarifelor în condiții normale de concurență dispare și numai după constatarea acestei dispariții în aceleași condiții, în special cele referitoare la durată, modificarea tarifară intervenită va fi anulată în același termen, nu înainte ca anularea să fie notificată transportatorului. Toate aceste tarife vor fi accesibile și comercializate în mod permanent și vor viza totalitatea tarifelor propuse pasagerilor în cadrul cel puțin a unui sistem internațional de rezervare, precum și într-una dintre modalitățile următoare: centru de rezervare, agenții de turism, internet, ghișeele din aeroporturi. Fiecare dintre aceste modalități de comercializare trebuie să fie însoțită de punerea la dispoziția utilizatorului a unor informații clare și precise difuzate pe suport de hârtie și electronic, care să menționeze condițiile tarifare în vigoare, exprimate în sume nete și brute și care să indice existența cheltuielilor de distribuție în funcție de modalitatea aleasă. Transportatorii vor trebui să ia măsurile necesare pentru ca următorii pasageri să fie acceptați fără restricții: — copiii neînsoțiți (UM) în sensul reglementării IATA, începând cu vârsta de 4 ani, fără suprataxă tarifară, — pasagerii cu mobilitate redusă sau care suferă de un handicap recunoscut (WCHR, WCHS, WCHC) au acces la bord în sensul reglementării IATA. În acest scop, transportatorii vor trebui să facă dovada dotării cu brancarde certificate. Suprataxele tarifare impuse nu vor putea depăși suma locurilor ocupate pentru transportul acestor pasageri. Transportatorii vor acorda o limită maximă gratuită de 20 de kilograme de bagaje pentru fiecare pasager. Kilogramele suplimentare per pasager nu vor putea antrena plata, sub nicio formă, a unei sume mai mari de 3 EUR. Transportatorul poate încheia un contract interline IATA vizând, pentru fiecare rută, cel puțin un transportator care operează servicii aeriene înspre destinații de pe teritoriul național cu plecare de pe aeroportul Paris (Orly), responsabil cu tarifarea și cu manipularea bagajelor, iar modalitățile de aplicare vor putea fi precizate în cadrul protocoalelor de înțelegere periodice prevăzute a fi convenite între transportator și Oficiul transporturilor din Corsica.